b"\n_START_ARTICLE_\nHenrik Rantzau (rigsr\xc3\xa5d)\n_START_SECTION_\nOrientrejsen\n_START_PARAGRAPH_\nRantzau studerede fra 1614 ved P\xc3\xa6dagogiet i Herborn (Hessen) og fra 1618 ved universiteterne i Gen\xc3\xa8ve, samme \xc3\xa5r i Orl\xc3\xa9ans, 1621 i Padova og 1622 i Siena._NEWLINE_Han ankom 7. februar 1623 til Venedig og sejlede langs Gr\xc3\xa6kenlands kyster gennem \xc3\xb8havet til Cypern videre til Akko. Herfra rejste han til Jerusalem, hvor han 8. til 20. april fejrede p\xc3\xa5skefesten og gjorde de s\xc3\xa6dvanlige valfarter til de hellige steder._NEWLINE_Fra Jaffa sejlede han til \xc3\x86gypten, hvor han var 8. til 28. maj i Cairo og bes\xc3\xa5 pyramiderne ved Giza mm._NEWLINE_Fra Alexandria indskibede han sig til Konstantinopel, hvor han ankom 25. juli og gjorde et l\xc3\xa6ngere ophold._NEWLINE_Efter at have bes\xc3\xb8gt de vigtigste steder i Tyrkiet p\xc3\xa5begyndte han 18. september hjemrejsen via Edirne, Plovdiv, Sofia, Beograd, Sarajevo, Split og videre over Adriaterhavet til udgangspunktet Venedig, hvor han ankom 4. december 1623._NEWLINE_I 1669 udgav han 'Reise-Buch auf Jerusalem, Cairo und Constantinopel' og i 1704 tryktes 'Denkw\xc3\xbcrdige Reisebeschreibung'.\n_START_SECTION_\nKarriere\n_START_PARAGRAPH_\nDet var f\xc3\xb8rst med Frederik 3.'s tronbestigelse 1648, at Rantzau tr\xc3\xa5dte frem i det offentlige liv. Som en mand af mange kundskaber, ja m\xc3\xa5ske l\xc3\xa6rdom, faldt han i denne konges smag. Efter at han 1648 havde f\xc3\xa5et ridderslaget, kom han 1649 ind i Rigsr\xc3\xa5det, og 1650 fik han \xc3\x85k\xc3\xa6r Len, som han 1660 ombyttede med Dronningborg Len, der imidlertid i 1661 afh\xc3\xa6ndedes af kronen._NEWLINE_I 1656 ledsagede han Frederik 3. til Norge, mens hans hustru kaldtes til K\xc3\xb8benhavn for at holde dronning Sophie Amalie med selskab._NEWLINE_Under f\xc3\xb8rste Karl Gustav-krig juli-oktober 1657 var han leder af Jyllands forsvar og blev senere medlem af Krigskollegiet. Ved arvehyldingen i 1660 bar han rigs\xc3\xa6blet._NEWLINE__NEWLINE_Kort efter aflagde han ny ed som rigsr\xc3\xa5d og fik 1662 bestalling som s\xc3\xa5dan._NEWLINE_I begyndelsen af 1671 udn\xc3\xa6vntes han til gehejmer\xc3\xa5d, assessor i Statskollegiet og H\xc3\xb8jesteret og snart efter til stiftamtmand over \xc3\x85rhus Stift, samt amtmand over Havreballeg\xc3\xa5rd, Kal\xc3\xb8 og Stjernholms amter. Samme \xc3\xa5r blev han tillige kammerherre hos Christian 5., et nyt bevis p\xc3\xa5 dennes yndest.\n_START_SECTION_\nPrivate forhold\n_START_PARAGRAPH_\nS\xc3\xb8n af Frants Rantzau (1555-1612) og Anne Eriksdatter Rosenkrantz (1566-1618), lillebror til Frederik Rantzau (1590-1645) og s\xc3\xb8nnes\xc3\xb8n af statholder Henrik Rantzau (1526-1599) i hertugd\xc3\xb8mmerne. Faderen var blandt andet lensmand til Silkeborg Len._NEWLINE_Han var gift med Sophie Hansdatter Lindenov (1589-1666), enke efter Knud Henriksen Gyldenstierne (1575-1627). Hun var barnl\xc3\xb8s i begge \xc3\xa6gteskaber._NEWLINE_Efter faderen arvede han Sch\xc3\xb8neweide i Holsten og Brobyg\xc3\xa5rd p\xc3\xa5 Fyn. Med hustruen fik han \xc3\x85g\xc3\xa5rd ved Fjerritslev i Thy samt M\xc3\xb8gelk\xc3\xa6r og Jensg\xc3\xa5rd i Bjerre Herred. Han k\xc3\xb8bte desuden Aalegaard ved Fjerritslev, Oregaard p\xc3\xa5 Fyn, Rosenvold i Bjerre Herred og Sem (Jarlsberg) ved T\xc3\xb8nsberg i Norge._NEWLINE_Han blev bisat i Gyldenstierne-gravkapellet i R\xc3\xa5rup Kirke t\xc3\xa6t ved M\xc3\xb8gelk\xc3\xa6r, ved siden af sin afd\xc3\xb8de hustru."